

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts[[1]](#footnote-1) izstrādāts, lai papildinātu 9.2.2.2. pasākumu[[2]](#footnote-2) ar jaunām atbalstāmām darbībām, proti, metodikas izstrādi tehnoloģiju izmantošanai sociālo pakalpojumu sniegšanā un neformālā aprūpē[[3]](#footnote-3), ar mērķi šo tehnoloģiju piedāvātos risinājumus pielietot nākotnē, tādējādi uzlabojot mērķa grupas personu[[4]](#footnote-4) dzīves kvalitāti un iespējas neatkarīgai dzīvei sabiedrībā. Tāpat noteikumu projekts paredz izstrādāt un aprobēt izmēģinājumprojektā atelpas brīža pakalpojumu mājoklī arī personām ar GRT[[5]](#footnote-5), nodrošinot šo personu individuālajām vajadzībām atbilstošus sociālos pakalpojumus, tostarp veicinot personu ar GRT iespējas neatkarīgai dzīvei sabiedrībā, vienlaikus paplašinot atelpas brīža pakalpojuma nodrošināšanas iespējas.  Jauno atbalstāmo darbību īstenošana pilnveidos sociālo pakalpojumu atbalsta sistēmu un sekmēs sniegto sociālo pakalpojumu efektivitāti.  Tiesību akts stāsies spēkā pēc tā publicēšanas oficiālajā laikrakstā “Latvijas Vēstnesis” – indikatīvi 2021. gada 3. ceturksnī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir izstrādāts saskaņā ar Eiropas Savienības struktūrfondu un Kohēzijas fonda 2014. –2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts paredz **papildināt 9.2.2.2. pasākumu ar jaunām atbalstāmajām darbībām un izmaksām**, proti:   1. *atelpas brīža pakalpojuma mājoklī izstrāde un ieviešana personām ar GRT (noteikumu projekta 1., 2., 3.,9., 10., 11., 12, un 13. punkts).*   Šobrīd MK noteikumi Nr. 91[[6]](#footnote-6) paredz atelpas brīža pakalpojuma mājoklī izstrādi un ieviešanu bērniem ar FT[[7]](#footnote-7). Līdzīgi kā bērnu ar FT gadījumā (plašāka informācija pieejama 2020. gada 1. decembra MK noteikumu Nr. 716 anotācijā[[8]](#footnote-8))9.2.2.2. pasākuma projekta[[9]](#footnote-9) ietvaros jau šobrīd ir iestrādnes atelpas brīža pakalpojuma mājoklī sniegšanai arī personām ar GRT. Projekta ietvaros īstenotajā individuālā budžeta (turpmāk – IB) modeļa izmēģinājumprojektā personām ar GRT bija iespēja saņemt atelpas brīža pakalpojumu dzīvesvietā/mājoklī. Taču, ņemot vērā sabiedrības veselības krīzes dēļ, valstī noteikto ierobežojumu radīto ietekmi uz sociālo pakalpojumu nodrošināšanu kopumā (t.sk. uz atelpas brīža pakalpojuma mājoklī personām ar GRT nodrošināšanu), kā arī nepietiekamo šī pakalpojuma sniedzēju skaitu, IB modeļa izmēģinājumprojekta ietvaros atelpas brīža pakalpojumu mājoklī saņēma tikai 11 personas visā Latvijā. Minētais personu skaits nav pietiekams, lai varētu veidot pierādījumos balstīta atelpas brīža mājoklī pakalpojuma aprakstu (standartu).  Jāatzīmē, ka pēc izmēģinājumprojekta vairākas personas ar GRT un šo personu vecāki izteica vēlmi arī turpmāk saņemt atelpas brīža pakalpojumu mājoklī.  Ņemot vērā minēto un faktu, ka atelpas brīža pakalpojums personām ar GRT mājoklī būtībā ir jauns pakalpojums, tam ir nepieciešama individualizēta pieeja un nav tieši piemērojamas patlaban normatīvajos aktos noteiktās prasības[[10]](#footnote-10), izmaksu noteikšanas metodika un citi nosacījumi.  Lai praktiski būtu iespēja nodrošināt atelpas brīža pakalpojumu personām ar GRT mājoklī, noteikumu projekts paredz izstrādāt šī pakalpojuma aprakstu, vienas vienības izmaksu metodiku un īstenot izmēģinājumprojektu atbilstoši izstrādātajam aprakstam un noteiktajām izmaksām, kā arī, ja nepieciešams, izvērtēt nepieciešamās izmaiņas normatīvajos aktos.  Darbības īstenošanas kopējais termiņš paredzēts 17 mēneši (indikatīvi no 2021. gada septembra līdz 2023. gada janvārim), un tās ietvaros paredzēts:  1) *atelpas brīža pakalpojuma mājoklī apraksta izstrāde* (līdz 10 mēnešiem), kas ietvers minētā pakalpojuma definīciju, mērķus, uzdevumus, prasības pakalpojuma saturam un sniedzējiem, kuri var sniegt pakalpojumu (kvalifikācijas prasības, statuss – juridiska vai fiziska persona u.c. prasības), tiesības, pienākumus, pakalpojuma sniedzēju piesaistes kārtību un vienas vienības izmaksu noteikšanas metodiku. Pēc izmēģinājumprojekta īstenošanas tiks izvērtēti tā rezultāti, precizēts atelpas brīža pakalpojuma mājoklī apraksts, izstrādāts pakalpojuma standarts un izvērtētas nepieciešamās izmaiņas normatīvo aktu pilnveidei, t.sk. normatīvo aktu, kuros nepieciešams veikt izmaiņas, apzināšana un atelpas brīža pakalpojuma mājoklī aprakstīšana informācijas ievietošanai valsts pārvaldes portālā [www.Latvija.lv](http://www.Latvija.lv)  Apraksta izstrādes indikatīvās izmaksas - 20 000 *euro;*  2) *izmēģinājumprojekta īstenošana izstrādātā pakalpojuma apraksta aprobācijai* (septiņi mēneši, ieskaitot pakalpojuma sniedzēju apmācību, sagatavošanās un noslēguma posmu). Izmēģinājumprojektā tiks iesaistītas vismaz 50 personas ar GRT (10 personas katrā plānošanas reģionā), kuras sešu mēnešu periodā saņems atelpas brīža pakalpojumu mājoklī līdz 15 diennaktīm.  Izmēģinājumprojekta īstenošanas indikatīvās izmaksas - 95 492 *euro.*  Šīs atbalstāmās darbības kopējās indikatīvās izmaksas - 115 492 *euro*;   1. *metodikas izstrāde tehnoloģiju izmantošanai sociālo pakalpojumu sniegšanā un neformālā aprūpē (noteikumu projekta 4. un 14. punkts).*   Sniedzot jau esošus sociālos pakalpojumus vai nodrošinot neformālo aprūpi mērķa grupas personu dzīvesvietā, nereti pakalpojumu sniedzējiem un neformālajiem aprūpētājiem trūkst zināšanu un izpratnes par pieejamajām tehnoloģijām un to izmantošanas iespējām.  Atbilstoši Pasaules Veselības organizācijas secinājumiem, tehnoloģiju izmantošana ikdienā var būtiski uzlabot personas ar funkcionāliem traucējumiem dzīves kvalitāti un sociālo pakalpojuma sniegšanas, kā arī neformālās aprūpes kvalitāti kopumā[[11]](#footnote-11). Jau šobrīd ārvalstu praktiskā pieredze apliecina, ka tehnoloģiju piedāvātie risinājumi var būtiski atvieglot personu ar funkcionāliem traucējumiem dzīvi, tostarp medikamentu uzņemšanā, saturīgā brīvā laika pavadīšanā, jaunu prasmju un zināšanu apguvē, komunikācijā ar līdzcilvēkiem, kas, savukārt pozitīvi ietekmē šo personu socializēšanās iespējas un integrēšanos sabiedrībā, mazinot stresa un trauksmes līmeni, vienlaikus palielinot drošības un neatkarības sajūtu, kā arī pārliecību par savām spējām.  Tāpat tehnoloģiju izmantošana var būt ne tikai liels atspaids personām ar funkcionāliem traucējumiem, bet arī var mazināt nepieciešamību pēc sociālo pakalpojumu un neformālo aprūpētāju sniegtā atbalsta. Tādējādi var tikt mazināta aprūpes personāla iesaistes intensitāte un “izdegšanas” riski, vienlaikus veicinot personu ar funkcionālajiem traucējumiem neatkarīgas dzīves sabiedrībā iespējas.  Šādas tehnoloģijas var būt, piemēram, atgādinājumu pulksteņi un elektroniskie kalendāri ar trauksmes funkcijām, balss norāžu vai grafisko ilustrāciju kalendāri, parasti, vai pielāgoti personiskie digitālie asistenti, medikamentu lietošanas programmatūras (aplikācijas), ar kuru palīdzību tiek atgādināts par to lietošanu noteiktā laikā un atbilstošā devā, šķidruma uzņemšanas kontroles ierīces, speciālas reljefa segas miega traucējumu mazināšanai, ierīces, kas var palīdzēt atcerēties, veikt aprēķinus, atvieglot rakstīšanu un fiziskās aktivitātes (t.sk. vingrošanas)[[12]](#footnote-12).  Papildus jāmin, ka arvien vairāk ārvalstu popularizē un izmanto tehnoloģijas sociālo pakalpojumu sniegšanā un neformālā aprūpē, vienlaicīgi, veicinot praktisko izglītošanu arī neformālo aprūpētāju vidū. Piemēram, Lielbritānijā[[13]](#footnote-13) un Vācijā ir izveidotas atsevišķas tehnoloģiju demonstrāciju vietas un īstenoti regulāri informatīvi pasākumi, lai arvien vairāk pakalpojumu sniedzēju un potenciālo klientu iegūtu zināšanas par tehnoloģiju priekšrocībām pašaprūpē un citu ar ikdienas dzīvi saistītu darbību veikšanā.  Ņemot vērā minēto, lai veicinātu sociālo pakalpojumu sniedzēju un neformālo aprūpētāju izpratni par tehnoloģiju izmantošanu, sākotnēji nepieciešams izstrādāt metodiku tehnoloģiju izmantošanai sociālo pakalpojumu sniegšanā un neformālā aprūpē.  Darbības īstenošanas termiņš 12 mēneši (indikatīvi laika periodā no 2021. gada jūlija līdz 2022. gada jūnijam).  Metodikas tehnoloģiju izmantošanai sociālo pakalpojumu sniegšanā un neformālā aprūpē ietvaros tostarp tiks izvērtēti un analizēti tehnoloģiju izmantošanas ieguvumi un priekšrocības, to ieviešanas un izmantošanas izmaksas, tehnoloģiju izmantošanas ietekme uz sociālo pakalpojumu izmaksām. Minētā metodika ietvers arī skaidrojošu informāciju praktiskai tehnoloģiju izmantošanai un priekšlikumus tehnoloģiju izmantošanas popularizēšanai un sabiedrības informēšanai par to izmantošanas iespējām.  Šīs atbalstāmās darbības kopējās indikatīvās izmaksas - 23 317 *euro.*  Abas 9.2.2.2. pasākumā paredzētās jaunās atbalstāmās darbības tiks īstenotas 9.2.2.2. pasākuma projektam pieejamā finansējuma ietvaros un papildu finansējums minēto darbību īstenošanai nav nepieciešams. Izmaksas tiks segtas no finanšu ietaupījuma projekta apakšdarbībā Nr. 1.4.“Sabiedrībā balstītu sociālo pakalpojumu personām ar garīga rakstura traucējumiem finansēšanas mehānisma izmēģinājumprojekta īstenošana”, kas radies, jo izmēģinājumprojektā iesaistītās personas ar GRT pilnībā neizmantoja individuālajos atbalsta plānos paredzētos sociālos pakalpojumus. Pakalpojumu neizmantošana pilnā apmērā saistāma ar valstī noteiktajiem ierobežojumiem, tostarp socializēšanās ierobežojumiem sabiedrības veselības krīzes dēļ, kā rezultātā daļa no sociālajiem pakalpojumiem netika nodrošināti. Tāpat daļa mērķa grupas personu atteicās apmeklēt pakalpojumus, baidoties no inficēšanās riska, kā arī citu personīgu vai ģimenes apstākļu dēļ. Attiecīgi sadarbības partneru faktiskie izdevumi par sociālo pakalpojumu nodrošināšanu personām ar GRT minētā izmēģinājumprojekta ietvaros bija mazāki par sākotnēji līgumos ar sadarbības partneriem un dalībnieku atbalsta plānos paredzētajiem.  Minētās atbalstāmās darbības īstenos finansējuma saņēmēja piesaistīti pakalpojuma sniedzēji, attiecīgi noteikumu projekts paredz, ka 9.2.2.2. pasākumā tiek attiecinātas pakalpojuma līguma izmaksas atelpas brīža pakalpojuma mājoklī personām ar GRT izstrādei un izmēģinājumprojekta īstenošanai, kā arī metodikas izstrādei tehnoloģiju izmantošanā sociālo pakalpojumu sniegšanā un neformālā aprūpē. *(noteikumu projekta 5. un 8. punkts).* Pakalpojuma sniedzēji nodrošinās visas jauno atbalstāmo darbību ietvaros paredzētās aktivitātes. Detalizēti atbalstāmo darbību īstenošanas nosacījumi tiks atrunāti iepirkumu tehniskajā specifikācijā.  Tāpat noteikumu projekts paredz **precizēt 9.2.2.2. pasākuma īstenošanas nosacījumus,** nosakot, ka Labklājības ministrijas (turpmāk – LM) izveidotā Sociālo pakalpojumu attīstības padome (turpmāk – uzraudzības padome) saskaņoatelpas brīža pakalpojuma mājoklī personām ar GRT aprakstu un metodiku tehnoloģiju izmantošanai sociālo pakalpojumu sniegšanā un neformālā aprūpē *(noteikumu projekta 6. un 7.punkts).*  Ņemot vērā jauno atbalstāmo darbību īstenošanas laika grafiku, noteikumu projekts paredz **precizēt 9.2.2.2 pasākuma projekta īstenošanas termiņu,** nosakot to līdz 2023. gada 31. martam, kā arī veikt redakcionālu precizējumu MK noteikumu Nr. 91 32. punktā, vārdu “projektus” aizstājot ar vārdu “projektu”, jo pasākuma ietvaros tiek īstenots viens projekts (*noteikumu projekta 15.punkts*). |
| 3. | Projekta izstrādē iesaistītās institūcijas un publiskas personas kapitālsabiedrības | LM. |
| 4. | Cita informācija | Noteikumu projektam nav negatīvas ietekmes uz 9.2.2.2. pasākuma uzraudzības rādītāju un mērķa sasniegšanu un noslēgto vienošanos par 9.2.2.2. pasākuma projekta īstenošanu, un tas neietekmē īstenošanā esošo projektu.  Ņemot vērā, ka 9.2.2.2. pasākuma projektā ir identificēts finanšu ietaupījums, kas tiek pārplānots jaunu atbalstāmo darbību īstenošanai, saskaņā ar MK noteikumu Nr. 784 51.4 1 apakšpunktā noteikto, 9.2.2.2. pasākuma projekta īstenošanas termiņš tiek pagarināts līdz 2023. gada 31. martam.  Savukārt jaunās 9.2.2.2. pasākuma atbalstāmās darbības, proti, metodikas izstrāde tehnoloģiju izmantošanai sociālo pakalpojumu sniegšanā un neformālā aprūpē, īstenošanai paredzēts izveidot vienu jaunu amata vietu. Tādējādi 9.2.2.2. pasākuma projekta vadības personāls tiek papildināts ar vecāko ekspertu rīcībpolitikas veidošanas un uzraudzības jautājumos, kura amata pienākumos ietilps jaunās atbalstāmās darbības plānošana un ieviešana, saturiska minētās metodikas izstrādes pārraudzība, t.sk. skatot to kontekstā ar citām LM īstenotām izmaiņām sociālās politikas jomā. Vecākais eksperts tiks nodarbināts uz šīs darbības īstenošanas laiku uz 0.3 slodzēm.  Vecākā eksperta amats tiek klasificēts atbilstoši MK noteikumu Nr. 1075[[14]](#footnote-14) 1. pielikuma 36. saimes “Politikas plānošana” III līmenim un atalgojums tiek noteiks atbilstoši MK noteikumos Nr. 66[[15]](#footnote-15)noteiktajai 12. mēnešalgu grupai (3. kategorijai), t.i., vecākā eksperta atalgojums tiek noteiks 1500 *euro* mēnesī (t.i. atbilstoši pašreiz LM noteiktajam atalgojumam vecākajam ekspertam 9.2.2.2. pasākuma projektā). Attiecīgi visam vecākā eksperta piesaistes periodam projektā atalgojuma izmaksas sastāda indikatīvi 6 674 *euro*, kas ietver (1 500 *euro* \* 0,3 slodze \* 12 mēneši + 23,59% valsts sociālās apdrošināšanas obligātās iemaksas).  Aprēķins ir indikatīvs (summas matemātiski noapaļojot), papildus jāņem vērā iespējamās izmaiņas nodokļu politikā, t.sk., piemēram, valsts sociālās apdrošināšanas obligātās iemaksas apmēra maiņa u.c.  Otras 9.2.2.2. pasākuma plānotās atbalstāmās darbības, proti, atelpas brīža pakalpojuma mājoklī personām ar GRT īstenošanas uzraudzību nodrošinās jau patlaban atelpas brīža pakalpojuma mājoklī bērniem ar FT darbības īstenošanā piesaistītie vecākie eksperti.  Jaunās amata vietas un pašreizējā 9.2.2. pasākuma projekta vadības personāla noslodze tiks pielāgota projekta esošo un jauno darbību īstenošanas laika grafikam, proti, jauno darbību īstenošanā daļēji tiks iesaistīts arī esošais projekta vadības personāls. Kopējās izmaksas jaunās amata vietas un esošā projekta personāla iesaistīšanai jauno darbību īstenošanā sastāda indikatīvi 44 556 *euro* (t.sk. netiešās izmaksas 15% no atlīdzības).  Nepieciešamais papildu finansējums esošā 9.2.2.2. pasākuma projekta vadības personāla un jaunās amata vietas atalgojumam tiks nodrošināts esošā 9.2.2.2. pasākuma projekta finanšu ietaupījuma ietvaros, un papildu finansējums nav nepieciešams.  Kopumā 9.2.2.2. pasākuma jauno atbalstāmo darbību īstenošanai tiks novirzīts 9.2.2.2. pasākuma finanšu ietaupījums 183 365 *euro* apmērā.  Papildus jāmin, ka 9.2.2.2 pasākuma ietvaros paredzētās jaunās atbalstāmās darbības veicina tā mērķu sasniegšanu un atbilst Darbības programmas “Izaugsme un nodarbinātība” (turpmāk – DP) specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” indikatīvajām atbalstāmajām darbībām, proti pasākuma ietvaros tiek veidota iespējami efektīvāka, mērķa grupas personām un viņu ģimenes locekļiem pieejamāka un uz individuālajām vajadzībām orientētāka sociālo pakalpojumu sistēma.  Jāatzīmē, ka metodikas izstrāde tehnoloģiju izmantošanai sociālo pakalpojumu sniegšanā un neformālā aprūpē var daļēji risināt gan esošās sociālo pakalpojumu finansēšanas kārtības, gan projektā izstrādāto pakalpojumu finansēšanas mehānismu izaicinājumu, kas saistīts ar sociālo pakalpojumu sniedzēju un to cilvēkresursu pieejamību. Tāpat minētajā metodikā ietvertās informācijas (ieteikumu) praktiskā ieviešana nākotnē sekmēs sociālās aprūpes un rehabilitācijas pakalpojumu kvalitāti un pieejamību, veicinot mērķa grupas personu neatkarīgu dzīvi sabiedrībā, kā arī pilnveidojot un atvieglojot arī neformālās aprūpes nodrošināšanu.  Savukārt atelpas brīža pakalpojuma mājoklī izstrāde un ieviešana personām ar GRT ir papildinoša un sekmē izstrādātā finansēšanas mehānisma personām ar GRT mērķa - nodrošināt atbalstu, t.sk. atbilstošus pakalpojumus, ņemot vērā katras personas individuālās vajadzības - sasniegšanu.  Attiecīgi atelpas brīža pakalpojuma mājoklī izstrāde saistāma ar DP paredzētajiem sociālās aprūpes un rehabilitācijas pakalpojumiem un DP minēto IB modeļa izstrādi un ieviešanu personām ar GRT un viņu ģimenes locekļiem. Tā tiešā veidā palielina kvalitatīvu institucionālai aprūpei alternatīvu sociālo pakalpojumu dzīvesvietā pieejamību gan projekta ietvaros izstrādātā sociālo pakalpojumu finansēšanas mehānisma personām ar GRT – IB modeļa ietvaros, gan esošā sociālo pakalpojumu finansēšanas mehānisma ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. pilngadīgas personas ar GRT, kurām komisija ir noteikusi smagu vai ļoti smagu (I vai II invaliditātes grupa) invaliditāti; 2. bērni ar FT, kuriem komisija ir noteikusi invaliditāti, un viņu likumiskie pārstāvji vai audžuģimene. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tieši neietekmē tautsaimniecību un sabiedrības mērķgrupas, kā arī nesniedz ietekmi uz uzņēmējdarbības vidi un maziem, vidējiem uzņēmumiem, mikrouzņēmumiem un jaunuzņēmumiem. Noteikumu projekts nerada ietekmi uz konkurenci, vidi un nevalstiskajām organizācijām.  Noteikumu projekts rada pozitīvu ietekmi uz 9.2.2.2. pasākuma mērķa grupas personu veselību un dzīves kvalitāti, jo atelpas brīža pakalpojuma nodrošināšanas paplašināšana ļaus pakalpojumu saņemt personu ar GRT ierastajā vidē, tādējādi, mazinot šo personu (kā arī viņu ģimenes locekļu) stresa līmeni un riskus, ko var radīt ierastās vides maiņa. Savukārt metodikas izstrāde tehnoloģiju izmantošanai sociālo pakalpojumu sniegšanā un neformālajā aprūpē ļaus Latvijai sekot ārvalstu labajai praksei tehnoloģiju izmantošanā, tādējādi nākotnē veicinot sociālo pakalpojumu nodrošināšanas kvalitāti un sekmējot personu ar funkcionālajiem traucējumiem neatkarīgu dzīvi sabiedrībā, vienlaikus mazinot “izdegšanas” risku šo personu ģimenes locekļiem ikdienā veicot šo personu aprūpi.  Sabiedrības grupām un institūcijām noteikumu projekts nemaina tiesības un pienākumus, kā arī veicamās darbības. Pēc noteikumu projekta spēkā stāšanās 9.2.2.2. pasākuma finansējuma saņēmējs – LM sagatavos un iesniegs sadarbības iestādē projekta grozījumus atbilstoši aktuālajai MK noteikumu Nr. 91 redakcijai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav. |
| 2. | Atbildīgā institūcija | LM. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts šo jomu neskar. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par noteikumu projektu un dotu iespēju izteikt viedokli, noteikumu projekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots LM un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties noteikumu projekta izstrādē, ievietojot noteikumu projektu LM tīmekļa vietnē [www.lm.gov.lv](http://www.lm.gov.lv/) un aicinot no 2021 gada 11. marta līdz 2021. gada 26. martam sabiedrības pārstāvjus:  1) rakstiski sniegt viedokli par noteikumu projektu tā izstrādes stadijā – nosūtot uz elektronisko pasta adresi: [atbildiga.iestade@lm.gov.lv](mailto:atbildiga.iestade@lm.gov.lv);  2) klātienē. |
| 3. | Sabiedrības līdzdalības rezultāti | Līdz noteikumu projekta izsludināšanai Valsts sekretāru sanāksmē (t.sk. līdz 2021. gada 26. martam) par noteikumu projektu sabiedrības viedoklis netika saņemts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Eiropas Savienības struktūrfondu un Kohēzijas fondu vadībā iesaistītās atbildīgās iestādes funkcijas pilda – LM, sadarbības iestādes funkcijas – Centrālā finanšu un līgumu aģentūra. Projekta finansējuma saņēmējs – LM. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Labklājības ministrs Gatis Eglītis

Sāre, 67021652

[Egita.Sare@lm.gov.lv](mailto:Egita.Sare@lm.gov.lv)

1. Ministru kabineta noteikumu projekts “Grozījumi Ministru kabineta 2016. gada 9. februāra noteikumos Nr. 91 “Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide” īstenošanas noteikumi”” (turpmāk – noteikumu projekts). [↑](#footnote-ref-1)
2. Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.2. pasākums "Sociālo pakalpojumu atbalsta sistēmas pilnveide" (turpmāk – 9.2.2.2. pasākums). [↑](#footnote-ref-2)
3. Personas aprūpe dzīvesvietā (mājoklī), ko veic neprofesionāļi (t.i., ģimenes locekļi, tuvinieki, citas personas pēc vienošanās – kaimiņi vai brīvprātīgie) un par to nesaņemot atalgojumu. Plašāks neformālās aprūpes skaidrojums pieejams šeit: <https://ec.europa.eu/social/BlobServlet?docId=19681&langId=en> [↑](#footnote-ref-3)
4. 9.2.2.2.pasākuma mērķa grupas personas: pilngadīgas personas ar garīga rakstura traucējumiem, kurām Veselības un darbspēju ekspertīzes ārstu valsts komisija (turpmāk – komisija) ir noteikusi smagu vai ļoti smagu (I vai II invaliditātes grupa) invaliditāti, un bērni ar funkcionāliem traucējumiem, kuriem komisija ir noteikusi invaliditāti, un viņu likumiskie pārstāvji vai audžuģimene (turpmāk – mērķa grupas personas). [↑](#footnote-ref-4)
5. Pilngadīgas personas ar garīga rakstura traucējumiem, kurām komisija ir noteikusi smagu vai ļoti smagu (I vai II invaliditātes grupa) invaliditāti (turpmāk – personas ar GRT). [↑](#footnote-ref-5)
6. Ministru kabineta 2016. gada 9. februāra noteikumi Nr. 91 “Darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.2. pasākuma “Sociālo pakalpojumu atbalsta sistēmas pilnveide" īstenošanas noteikumi” (turpmāk – MK noteikumi Nr. 91) [↑](#footnote-ref-6)
7. Bērni ar funkcionāliem traucējumiem, kuriem komisija ir noteikusi invaliditāti (turpmāk – bērni ar FT) [↑](#footnote-ref-7)
8. Pieejama šeit: <https://likumi.lv/ta/id/319238-grozijumi-ministru-kabineta-2016-gada-9-februara-noteikumos-nr-91-darbibas-programmas-izaugsme-un-nodarbinatiba-9-2-2-specifisk>... [↑](#footnote-ref-8)
9. Projekts Nr.9.2.2.2/16/I/001 „Sociālo pakalpojumu atbalsta sistēmas pilnveide” (turpmāk – 9.2.2.2. pasākuma projekts) [↑](#footnote-ref-9)
10. MK 2017. gada 13. jūnija noteikumi nr. 338 “Prasības sociālo pakalpojumu sniedzējiem” [↑](#footnote-ref-10)
11. Atbilstoši Pasaules Veselības organizācijas sniegtajam skaidrojumam, tehnoloģiju mērķis ir saglabāt vai uzlabot indivīda darbību un neatkarību, tādējādi veicinot viņu labklājību. Tās ļauj cilvēkiem dzīvot veselīgi, produktīvi, patstāvīgi un cienīgi, kā arī piedalīties izglītībā, darba tirgū un pilsoniskajā dzīvē, piemēram, ierīces, kas atbalsta atmiņu. Atbalstot neatkarību un labsajūtu, šie produkti var arī palīdzēt novērst vai mazināt sekundāros veselības apstākļus. Tie var arī samazināt vajadzību un ietekmi uz aprūpētājiem un mazināt oficiālu veselības un atbalsta pakalpojumu nepieciešamību. Turklāt piekļuve piemērotām tehnoloģijām var būtiski ietekmēt arī sabiedrības attīstību un ekonomikas izaugsmi kopumā. [↑](#footnote-ref-11)
12. Plašāks pieejamo tehnoloģiju piemēru un to izmantošanas priekšrocību apraksts pieejams šeit: <https://www.sjukra.is/media/notendaleidbeiningar/assistive_technology.pdf> [↑](#footnote-ref-12)
13. <https://www.gov.uk/government/publications/assistive-technology-definition-and-safe-use/assistive-technology-definition-and-safe-use> [↑](#footnote-ref-13)
14. Ministru kabineta 2010. gada 30. novembra noteikumi Nr. 1075 “Valsts un pašvaldību institūciju amatu katalogs” [↑](#footnote-ref-14)
15. Ministru kabineta 2013. gada 29. janvāra noteikumi Nr. 66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” [↑](#footnote-ref-15)